Καταγραφή των υφιστάμενων και πρόβλεψη των μελλοντικών οικονομικών επιδράσεων της εφαρμογής της ηλεκτρονικής διακυβέρνησης στην ελληνική δημόσια διοίκηση και στις φορολογικές υπηρεσίες
Authors: Σπυράκης Γρηγόριος 
Published: June 2024

Η Διδακτορική αυτή Διατριβή με θέμα «Καταγραφή των Υφιστάμενων και Πρόβλεψη των Μελλοντικών Οικονομικών Επιδράσεων της Εφαρμογής της Ηλεκτρονικής Διακυβέρνησης στην Ελληνική Δημόσια Διοίκηση και στις Φορολογικές Υπηρεσίες» έχει σκοπό να διερευνήσει τις δυνατότητες που προσφέρουν οι εφαρμογές των τεχνολογιών πληροφορίας και επικοινωνίας στην κατεύθυνση του εκσυγχρονισμού και της αναμόρφωσης της Δημόσιας Διοίκησης και να περιγράψει, να καταγράψει και να αναλύσει τη συμβολή των τεχνολογιών αυτών στη βελτίωση της αποδοτικότητας, της αποτελεσματικότητας και της εξοικονόμησης πόρων της Δημόσιας Διοίκησης ώστε, αυτή να παρέχει ανταγωνιστικές δημόσιες υπηρεσίες ικανές να ανταποκριθούν στις σύγχρονες απαιτήσεις και να ικανοποιήσουν τις αυξημένες ανάγκες των πολιτών. Στο κείμενο αυτό αναπτύσσονται οι βασικές έννοιες, τα χαρακτηριστικά, οι διαστάσεις και η οργάνωση της υλοποίησης της ηλεκτρονικής διακυβέρνησης. Αναλύονται οι κύριες κατηγορίες συστημάτων και υποδομών, που είναι απαραίτητες για τη δημιουργία μιας νέας μορφής οργάνωσης της Δημόσιας Διοίκησης, της «ηλεκτρονικής δημόσιας διοίκησης» ή «ηλεκτρονικής διακυβέρνησης». Προσδιορίζονται οι παρεμβάσεις που απαιτούνται στις δημόσιες διαδικασίες, προκειμένου να προαχθεί η σχέση των δημόσιων φορέων και του κράτους με τον πολίτη και αναλύονται οι δράσεις και οι δημόσιες πολιτικές τόσο της Ευρωπαϊκής Ένωσης όσο και της Ελλάδας στην κατεύθυνση της επίτευξης ηλεκτρονικής διακυβέρνησης. Μελετώνται οι τρόποι με τους οποίους η Δημόσια Διοίκηση επιδιώκει να αξιοποιήσει τις τεχνολογίες πληροφορίας και επικοινωνίας προκειμένου να ενισχύσει την εμπλοκή και συμμετοχή των πολιτών στη διαμόρφωση των δημόσιων πολιτικών και στις διαδικασίες λήψης των αποφάσεων με σκοπό την αποτελεσματικότερη λειτουργία των δημοκρατικών θεσμών. Ακολουθώντας μια συνδυαστική εμπειρική μεθοδολογική προσέγγιση, χρησιμοποιώντας ποσοτικές (ανάλυση ερωτηματολογίων και τεχνικές προβλέψεων) αλλά και ποιοτικές μεθόδους (συνεντεύξεις), δίδονται απαντήσεις στα βασικά ερευνητικά ερωτήματα που σχετίζονται με την αντίσταση του ανθρώπινου δυναμικού της Δημόσιας Διοίκησης στις αλλαγές που επέφεραν οι διαδικασίες της ηλεκτρονικής διακυβέρνησης, τα απτά οφέλη που προέκυψαν από αυτή, καθώς και τη σχέση κόστους οφέλους ως αποτέλεσμα της εφαρμογής της. Προσδιορίζεται το μέγεθος των δημόσιων πόρων που εξοικονομούνται αιτία συγκεκριμένων ηλεκτρονικά παρεχόμενων υπηρεσιών και επιδιώκεται η πρόβλεψη των μελλοντικών οικονομικών επιπτώσεων με χρονικό ορίζοντα πέντε ετών. Τέλος, διατυπώνονται τα συμπεράσματα που προέκυψαν από την ανάλυση των δεδομένων, αναπτύσσονται τα συγκριτικά αποτελέσματα, επιχειρείται η ανάπτυξη προτάσεων που αποσκοπούν στην επιτυχή υλοποίηση της ηλεκτρονικής διακυβέρνησης, εντοπίζονται τα οφέλη που προκύπτουν για τους πολίτες, τις επιχειρήσεις, τη Δημόσια Διοίκηση και το κοινωνικό σύνολο και προσδιορίζονται οι κοινωνικές, πολιτισμικές και ηθικές επιδράσεις από την εισαγωγή των νέων τεχνολογιών καθώς και οι προοπτικές που διανοίγονται για τη Δημόσια Διοίκηση μέσα από την εφαρμογή των ηλεκτρονικά παρεχόμενων δημόσιων υπηρεσιών.